༄༅།།རྒྱ་གར་ལ་མི་འབོར་མང་བའི་གྲོང་ཁྱེར་ཆེ་ཁག་བརྒྱ་སྐོར་ཞིག་ཡོད་པ་དེ་དག་གི་མཁའ་རླུང་འབག་བཙོག་དང་འཐུང་ཆུ་གཙང་མ་མེད་པར་མི་དམངས་ཀྱི་བདེ་ཐང་ལ་གནོད་ཚབས་ཆེ་བ་དང་།རྒྱ་གར་དབུས་གཞུང་གིས་གྲོང་ཁྱེར་དེ་དག་གི་འགོ་ཁྲིད་ཚོར་མཁའ་རླུང་འབའ་བཙོག་ཉུང་དུ་གཏོང་དགོས་ཞེས་ལོ་གསུམ་གྱི་གོང་དུ་ནན་བརྗོད་བྱས་ཀྱང་ད་དུང་ཡང་གྲོང་ཁྱེར་ཉུང་ཤས་ཤིག་གིས་མ་གཏོགས་མཁའ་རླུང་འབག་བཙོག་ལ་བཀག་འགོག་ཇི་ལྟར་བྱ་དགོས་མིན་གྱི་འཆར་འགོད་བྱས་མེད་པ་རེད།ཕྱི་ཟླ་༥་ཚེས་༢་ཉིན་འཛམ་གླིང་འཕྲོད་བསྟེན་སྒྲིག་འཛུགས་ཀྱིས་རྒྱ་གར་ལ་འཛམ་གླིང་མཁའ་རླུང་འབག་བཙོག་ཆེ་བའི་གྲོང་ཁྱེར་༡༤་འདུག་ཅེས་སྙན་ཐོ་བཏོན་པ་དང་།རྒྱ་གར་གྱི་ཁོར་ཡུག་སྲུང་སྐྱོབ་བློན་ཆེན་གྱིས་འཛམ་གླིང་འཕྲོད་བསྟེན་སྒྲིག་འཛུགས་ཀྱི་སྙན་ཐོ་དེར་འཁོད་པ་ངོ་ཚ་དགོས་པ་ཞིག་ཡིན་རུང་ཡ་མཚན་དགོས་པ་ཞིག་མིན།རྒྱ་གར་རྒྱལ་ཡོངས་སུ་མཁའ་རླུང་འབག་བཙོག་བཀག་འགོག་བྱེད་ཀྱིན་ཡོད་པའི་གྲོང་ཁྱེར་༣༠་ཡང་མེད།མཐའ་མཇུག་རྒྱ་གར་གྱི་གྲོང་ཁྱེར་ཁག་ལ་མཁའ་རླུང་འབག་བཙོག་གི་དཀའ་ངལ་ཡོད་པ་སེལ་ཐུབ་རྒྱུ་ཡིན་མོད།ང་ཚོས་མཁའ་རླུང་འབག་བཙོག་བཀག་སྡོམ་བྱེད་ཐུབ་པའི་དུས་དེ་མ་ཤར་བར་དུ་སྒུག་དགོས་པར་ཡི་ཐང་ཆད་ཀྱི་འདུགདེའི་བར་དུ་རྒྱལ་སྤྱིའི་ཐོག་ཏུ་རྒྱ་གར་གྱི་ཆེ་མཐོང་ལ་ལྟ་ཚུལ་ཧ་ཅང་ངན་པ་ཞིག་ཡོང་རྒྱུ་རེད་ཅེས་བཤད་འདུག